ជាង​២០០​នាក់​បាន​ស្លាប់​បន្ទាប់​ពី​ការ​បាញ់​ផ្លោង​ក្នុង​ទីក្រុង​នៃ​ប្រទេស​ស៊ីរី
នេះ​ជាព័ត៌មាន​អន្តរជាតិ​សំខាន់​ៗប្រចាំ​រាត្រី​ ថ្ងៃទី​០៤ ខែ​កុម្ភៈ​ឆ្នាំ​២០១២។​
ពួកសកម្មជនសិទ្ធិមនុស្សនិយាយថា កងកម្លាំងប្រដាប់អាវុធស៊ីរីបានបាញ់សម្លាប់មនុស្សយ៉ាងតិចណាស់ ២១៧នាក់នៅក្នុងទីក្រុងហូម (Homs) នៅក្នុងអំពើហិង្សាដែលកើនឡើងយ៉ាងឆាប់រហ័ស ចាប់តាំងពីថ្ងៃសុក្រមក ខណៈដែលអ.ស.បត្រៀមខ្លួនជាស្រេច ដើម្បីបោះឆ្នោតលើសេចក្ដីសម្រេចដែលមានគោលដៅនឹងបញ្ឈប់ការបង្ហូរឈាមនេះ។ អង្គការសង្កេតការណ៍សិទ្ធិមនុស្សស៊ីរី បាននិយាយកាលពីថ្ងៃសុក្រនេះថា មនុស្សរាប់រយនាក់ត្រូវបានរបួស ហើយ អាគារជាច្រើនខ្នងត្រូវបានបំផ្លាញចោល។ ការបាញ់គ្រាប់ផ្លោងភាគច្រើនបានធ្លាក់ក្នុងសង្កាត់ ខាលីឌីយ៉ា (Khalidiya) ក្នុងក្រុងហូម ដែលមានទឹកចិត្តប្រឆាំងរដ្ឋាភិបាលខ្លាំងខ្លា។ ទីក្រុងនោះស្ថិតនៅភាគខាងលិចនៃប្រទេសស៊ីរីជិតព្រំដែនជាមួយប្រទេសលីបង់ ដែលជាចំណុចក្ដៅរបស់ក្រុមប្រឆាំងរបបនយោបាយក្នុងអំឡុងពេលនៃការបះបោរ ដែលចាប់ផ្ដើមអស់ជិត ១១ខែមកហើយ។ នៅពេលដែលចំនួនមនុស្សស្លាប់កាន់តែកើនឡើង ក្រុមប្រឹក្សាសន្ដិសុខអ.ស.បបានថ្លែងថាខ្លួននឹងបោះឆ្នោតនៅថ្ងៃសៅរ៍នេះ មកលើសេចក្ដីសម្រេចដែលបានព្រាងទុកលើប្រទេសស៊ីរី។ រុស្ស៊ីគម្រាមនឹងដាក់វេតូប្រឆាំងទៅលើសេចក្ដីព្រាងដំបូង ហើយ រដ្ឋបាលលោកប្រធានាធិបតី អូបាម៉ា (Obama) បានធ្វើការបញ្ចុះបញ្ចូលឲ្យគាំទ្រសេចក្តីព្រាងដំបូងដែលមានភាពធូលស្រាល ក្នុងការដាក់ទណ្ឌកម្មមកលើស៊ីរី។ ការប៉ះទង្គិចដោយហិង្សាក្នុងប្រទេសអេហ្ស៊ីប បានចូលក្នុងថ្ងៃទី៣ហើយ ស្របពេលដែលពួកបាតុកររាប់ពាន់នាក់បានតវ៉ាប្រឆាំងការខ្វះចំណាត់ការរបស់ពួកអាជ្ញាធរក្នុងអំឡុងពេលនៃការត់ជាន់គ្នាស្លាប់ដ៏ឃោរឃៅនៅឯក្នុងការប្រកួតបាល់ទាត់នៅដើមសប្តាហ៍នេះ។ យោធាសហរដ្ឋអាមេរិកបានបញ្ជារឲ្យតុលាការសឹកយកអ្នកវិភាគរបាយការណ៍សម្ងាត់ថ្នាក់ទាបម្នាក់ទៅធ្វើការចោទប្រកាន់ពីបទបញ្ចេញឯកសារសម្ងាត់ទៅឲ្យវីគីលីក (Wikileaks)។ របាយការណ៍មួយរបស់អង្គការសហប្រជាជាតិបានឲ្យដឹងថាមានជនស៊ីវិលជាង៣ពាន់នាក់បានស្លាប់ក្នុងជម្លោះនៃប្រទេសអាហ្វហ្គានីស្ថានកាលពីឆ្នាំមុន ដែលជាចំនួនអ្នកស្លាប់ប្រចាំឆ្នាំដ៏អាក្រក់បំផុតនៅក្នុងសង្គ្រាមរាប់ទសវត្សរ៍មកនេះ។ គេរំពឹងថាពលរដ្ឋរុស្ស៊ីជាច្រើនម៉ឺននាក់នឹងស៊ូទ្រាំនឹងអាកាសធាតុរងានៅក្នុងរដ្ឋធានីម៉ូស្គូនៅថ្ងៃសៅរ៍នេះដើម្បីចូលរួមក្នុងអ្វីដែលអាចជាការធ្វើមិទ្ទិញគាំទ្រលទ្ធិប្រជាធិបតេយ្យដ៏ធំលើកដំបូងនៃឆ្នាំនេះ។ ទីផ្សារមូលប័ត្ររបស់ស.រ.អាបានឡើងខ្ពស់ជាខ្លាំងកាលពីថ្ងៃសុក្រនេះ ក្រោយពីពួកអ្នកជំនាញរបស់រដ្ឋាភិបាលបានរាយការណ៍អំពីកំណើនទីផ្សារការងារខ្លាំង និងអត្រាអ្នកគ្មានការងារធ្វើចុះទាប។ ប្រធានាធិបតីស.រ.អាលោក បារ៉ាក់ អូបាម៉ា បានជំរុញសភាស.រ.អាឲ្យអនុម័តទៅលើគំរោងលំនៅឋានមួយ ដែលលោកថ្លែងថានឹងជួយសន្សំប្រាក់ដល់ម្ចាស់គេហដ្ឋានរាប់ពាន់ដុល្លារក្នុងមួយឆ្នាំពីការខ្ចីប្រាក់ទិញផ្ទះ។ នៅក្នុងប្រទេស ប៉ាពូអាស៊ី នូវែលហ្គីណេ (Papua New Guinea) ក្រុមអ្នកជួយសង្រ្គោះបានស្រង់យកសាកសពមនុស្ស៤នាក់ចេញពីសាឡាងដែលបានលិចកាលពីពីរថ្ងៃមុននោះ នៅជិតឆ្នេរសមុទ្រនៃប្រទេសនេះ។ ពួកអាជ្ងាធរបាននិយាយនៅថ្ងៃសៅរ៍នេះថាមានមនុស្សប្រហែលជា១០០ទៀតកំពុងនៅតែបាត់ខ្លួននៅឡើយ។ នៅក្នុងប្រទេសអាហ្វ្រិកខាងត្បូង មេដឹកនាំយុវជនដែលកំពុងមានបញ្ហានៃសភាជាតិអាហ្រ្វិក (Afican National Congress) ដែលកំពុងកាន់អំណាច បានត្រូវគេរំពឹងថានឹងដឹងនៅថ្ងៃសៅរ៍នេះ អំពីថាតើការប្តឹងឧទ្ធរណ៍ពីការព្យួរចេញពីគណបក្សរបស់គាត់បានជោគជ័យឬទេ។